
Granulometriai vizsgálatok reliktum fagyrepedések (homokékek) kitöltéseiből

Kulcsszavak: fagyék, poligon, Szemenye, Járiföldpuszta, szemcseösszetétel
A homokékek talajfagyás és hirtelen hőmérséklet-csökkenés hatására kialakuló jellegzetes felszíni formák, amelyek fontos információkat szolgáltatnak a múltbeli környezeti viszonyokról. Jelen kutatás azt vizsgálta, hogyan alakulnak a fosszilis homokékek kitöltőanyagának granulometriai jellemzői két magyarországi lelőhelyen, Szemenyén és Járiföldpusztán. Bár korábban is készültek tanulmányok a homokékek kialakulásáról és jellemzőiről, eddig nem végeztek ilyen részletes lézeres granulometriai elemzést magyarországi mintákon. Terepi mintavételt végeztem mindkét helyszínen (n=270), majd a mintákat laboratóriumi környezetben lézeres granulometriai eljárással vizsgáltam. A kapott adatokat statisztikai módszerekkel, például klaszterelemzéssel dolgoztam fel, hogy összehasonlítsam a kitöltőanyagokat. Az eredmények nem mutattak szignifikáns eltéréseket a granulometriai összetételben, valamint a szállítási és ülepedési folyamatokban. Ez a kutatás új információkat nyújt a fosszilis homokékek képződési folyamatairól és hozzájárul a pleisztocén kori környezeti rekonstrukciók pontosításához. Eredményeim rávilágítanak a lézeres granulometriai elemzések jelentőségére a geomorfológiai kutatásokban.



